Back to Hèsta (plake di muzike)

thumb
Ervoye a Hesta (ki l' vraiy tite, c' est Back to Hèsta), c' est ene sitroete plake da Elmore D avou 8 tites e walon et sacwants ôtes e-n inglès. 

Li livret dene li cåzaedje des tchansons e walon avou ratournaedje e francès ey e-n inglès.

Il a rexhou diviè 2014.

 Tite del plake 
Li tite del plake, c' est l' ci d' ene des tchansons, li limero 14. Li scrijheu, ki passe a Hesta pa on djoû k' i nive, vout rintrer dins l' måjhone ki s' mame î dmoréve estant djonne. So l' årmå, gn aveut ene foto d' lu. C' est cisse foto la k' est sol coviete do livret del sitroete plake.

 Tites e walon 
 Vén tocial (onk ki s' feme a fwait s' paket, et ki houke si soçon)
 Pocwè m' ass fwait çoula ? (onk ki s' feme li rind cocu)
 Nel vind nén (ene viye guitåre)
 Tot cfessant Mouze
 Li spér (ene tchanson k' aveut ddja stî rprinjhe pa Mimile sol plake Nén ene åme)
 Dji cnoxhe ene båshele
 Rivoye a Hesta (tot passant divant l' måjhone d' ene viye matante)
 Dj' a on trô e cervea

 Bokets foû del plake 
 Vén tocial 
I. Vén tocial / Dji so tot seu el måjhone / N’ a pus nouk ki m’ telefone. / Dispoy k’ elle a fwait s’ paket, / Dj’ a vormint ene påye di rwè.
II. Vén tocial / On djåzrè des femes et des toûs k’ ele nos fjhèt / Avans ns tant mezåjhe d’ amour ? / Po rovyî l’ cene k’ on vént d’ piede, / End a dijh ôtes ki ratindèt al poite.
III. Vén tocial / On trouvrè én ene botaye divins ene coine / Ene botaye k’ on boerè e l’ coujhene / Pusk’ i n’ a k’ la po s’ ashir / K’ elle a leyî deus troes tcheyires. 
IV. Vén tocial / D’ abôrd, ci n’ est måy k’ ene faflote. / Cwand so mi ouy rôlrè ene pitite gote, / Ti serès bén binamé / Di t’ tourner di l’ ôte costé.
V. Vén tocial / Dji so tot seu el måjhone / I n’ a pus nouk, i n’ a pus nouk ki m’ telefone. / Dispoy k’ elle a fwait s’ paket, / Dj’ a vormint ene påye di rwè, ene påye di rwè.

 Rivnou a Hesta 
I nivéve so Hesta / Dji n’ sai pus çou k’ dj’ aléve fé la. / Li rouwale Peket esteut noere. / Et i n’ esteut nén minme cénk eures
C’ est a poenne si dji m’ aresta / Wice ki m’ mame, djonne feye dimora / Pocwè fåt i k’ djî tuze seulmint / Les djoûs k’ i gn a do måva tins.
Faleut souner al poite / Prinde li colidôr, djusse po vey. Å coron, come ene coû coviete / Wice ki m’ grand-mere féve les bouwêyes
Après çoula, gn aveut ene coujhene / Avou ses deus fåtûles Voltaire / Et on calindrî so l’ Årdene / Et l’ radio ki passe l’ INR
Covrant m’ fåtûle, ene sacwè d’ bea / Cozou avou des bokets d’ linne / Di pus d’ coleurs k’ end a l’ airdiè / Dji l’ atchtêye si vos avoz l’ minme.
Del sitouve, dji n’ sai pus rén. / Esteut ele plate, esteut ele ronde ? / Mins l’ årmå, et çou k’ aveut dvins / Sins bargougnî, dji vzel raconte.
E ridant d’ droete, les clés. / A hintche, les çanses, les lunetes / Å dzeu, ene andje, et sol costé / Nodjdju ! Mi avou m’ bonete.
El rowe, dji n’ a fwait k’ passer / L’ måjhone esteut dedja tote noere / Pocwè s’ arester po trover K’ i n’ a cåzu pus rén ki dmeure ?

Categoreye:Plakes di muzike e walon